CELEX: 32009D0890
Language: fi
Date: 2009-11-30 00:00:00
Title: 2009/890/EY: Neuvoston päätös, tehty 30 päivänä marraskuuta 2009 , makrotaloudellisen rahoitusavun myöntämisestä Armenialle

5.12.2009   
            
            
               FI
            
            
               Euroopan unionin virallinen lehti
            
            
               L 320/3
            
         
      NEUVOSTON PÄÄTÖS,
   tehty 30 päivänä marraskuuta 2009,
   makrotaloudellisen rahoitusavun myöntämisestä Armenialle
   (2009/890/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 308 artiklan,
   ottaa huomioon komission ehdotuksen,
   ottaa huomioon Euroopan parlamentin lausunnon,
   on kuullut talous- ja rahoituskomiteaa,
   sekä katsoo seuraavaa:
   
               (1)
            
            
               Armenian ja Euroopan unionin (EU) suhteita kehitetään osana Euroopan naapuruuspolitiikkaa. EU ja Armenia sopivat 14 päivänä marraskuuta 2006 Euroopan naapuruuspolitiikan toimintaohjelmasta, jossa yksilöidään EU:n ja Armenian välisten suhteiden sekä asiaan liittyvän politiikan keskipitkän aikavälin painopisteet, joiden odotetaan syventävän taloudellista lähentymistä. Uusi itäinen kumppanuus täydentää EU:n ja Armenian välisiä suhteita.
            
         
               (2)
            
            
               Kansainvälinen finanssikriisi on ravistellut pahoin Armenian taloutta vuoden 2008 jälkipuoliskolta lähtien; tuotanto on vähentynyt, verotulot ovat laskeneet ja ulkoiset rahoitustarpeet ovat kasvaneet.
            
         
               (3)
            
            
               Armenian talouden sopeuttamista ja elvyttämistä tuetaan Kansainvälisen valuuttarahaston (IMF) rahoitusavulla. Maaliskuussa 2009 Armenian viranomaiset sopivat IMF:n kanssa 540 miljoonan Yhdysvaltain dollarin valmiusluottojärjestelystä Armenian talouden sopeutumisen tukemiseksi talouskriisin vuoksi.
            
         
               (4)
            
            
               Talouden tilanteen jatkuvan heikkenemisen, ohjelman taustalla olevien talouden ennusteiden tarkistamisen ja ulkoisten rahoitustarpeiden kasvamisen seurauksena Armenia ja IMF sopivat IMF:n rahoitusosuuden korottamisesta 250 miljoonalla Yhdysvaltain dollarilla, minkä IMF:n johtokunta hyväksyi 22 päivänä kesäkuuta 2009.
            
         
               (5)
            
            
               Yhteisö aikoo myöntää vuosina 2009 ja 2010 eurooppalaisen naapuruuden ja kumppanuuden välineestä (ENPI) budjettitukiavustukset, joiden määrä on yhteensä 32 miljoonaa euroa.
            
         
               (6)
            
            
               Armenia on pyytänyt yhteisöltä lisää makrotaloudellista rahoitusapua heikkenevän taloustilanteen ja synkeiden talousnäkymien vuoksi.
            
         
               (7)
            
            
               Vuoden 2010 maksutaseessa on edelleen rahoitusvaje, joten makrotaloudellista rahoitusapua pidetään tämänhetkisissä poikkeuksellisissa olosuhteissa tarkoituksenmukaisena vastauksena Armenian pyyntöön saada talouden vakauttamiseen tukea koordinoidusti IMF:n nykyisen ohjelman kanssa. Käsiteltävänä olevan rahoitusavun odotetaan myös lievittävän julkisen talouden rahoitustarpeita.
            
         
               (8)
            
            
               Jotta rahoitusapuun liittyvät yhteisön taloudelliset edut voidaan suojata tehokkaasti, on tarpeen säätää Armenialta edellytettävistä asianmukaisista toimenpiteistä petosten, korruption ja muiden tähän rahoitusapuun liittyvien väärinkäytösten estämiseksi ja torjumiseksi sekä komission valvonnasta ja tilintarkastustuomioistuimen tilintarkastuksista.
            
         
               (9)
            
            
               Yhteisön rahoitusavun maksaminen ei rajoita budjettivallan käyttäjän valtuuksia.
            
         
               (10)
            
            
               Komission olisi hallinnoitava tätä rahoitusapua ja kuultava sitä varten talous- ja rahoituskomiteaa.
            
         
               (11)
            
            
               Perustamissopimuksessa ei ole muuta tämän päätöksen tekemiseen valtuuttavaa määräystä kuin 308 artikla,
            
         ON PÄÄTTÄNYT SEURAAVAA:
   1 artikla
   1.   Yhteisö myöntää Armenialle makrotaloudellista rahoitusapua lainana ja avustuksena tukeakseen Armenian talouden vakauttamista ja lieventääkseen nykyisessä IMF:n ohjelmassa todettuja maksutase- ja budjettitarpeita.
   2.   Rahoitusavun lainaosuuden pääoma on enintään 65 miljoonaa euroa ja pisin mahdollinen erääntymisaika 15 vuotta. Tätä varten komissiolle annetaan valtuudet lainata tarvittavat varat yhteisön puolesta.
   3.   Rahoitusavun avustusosuus on enintään 35 miljoonaa euroa.
   4.   Komissio hallinnoi yhteisön rahoitusavun maksamista tiiviissä yhteistyössä talous- ja rahoituskomitean kanssa IMF:n ja Armenian välisten sopimusten kanssa yhteensopivalla tavalla.
   5.   Yhteisön rahoitusapu on saatavilla kahden vuoden ajan ensimmäisestä 2 artiklan 1 kohdassa tarkoitetun yhteisymmärryspöytäkirjan voimaantulon jälkeisestä päivästä alkaen. Komissio voi talous- ja rahoituskomiteaa kuultuaan kuitenkin päättää jatkaa kyseistä aikaa enintään yhdellä vuodella, jos olosuhteet niin vaativat.
   2 artikla
   1.   Komissio sopii talous- ja rahoituskomiteaa kuultuaan Armenian viranomaisten kanssa yhteisön makrotaloudelliseen rahoitusapuun liitettävistä talouspoliittisista ehdoista, jotka on vahvistettava yhteisymmärryspöytäkirjassa, avustussopimuksessa ja lainasopimuksissa. Näiden ehtojen on oltava IMF:n ja Armenian välisten sopimusten mukaisia. Avun yksityiskohtaiset rahoitusehdot vahvistetaan komission ja Armenian viranomaisten välisissä avustus- ja lainasopimuksissa.
   2.   Yhteisön rahoitusavun täytäntöönpanon aikana komissio seuraa, että rahoitusavun kannalta merkitykselliset rahoitusjärjestelyt, hallintomenettelyt sekä sisäiset ja ulkoiset valvontamekanismit ovat luotettavia Armeniassa.
   3.   Komissio tarkistaa säännöllisin väliajoin, että Armenian talouspolitiikka on yhteisön rahoitusavun tavoitteiden mukaista ja että sovitut talouspoliittiset ehdot täytetään hyväksyttävästi. Näin tehdessään komissio koordinoi toimintaansa tiiviisti IMF:n ja Maailmanpankin sekä tarvittaessa talous- ja rahoituskomitean kanssa.
   3 artikla
   1.   Komissio asettaa yhteisön rahoitusavun Armenian käyttöön kahdessa erässä edellyttäen, että 2 kohdan edellytykset täyttyvät. Erien koko vahvistetaan yhteisymmärryspöytäkirjassa.
   2.   Komissio tekee päätöksen erien maksamisesta sen perusteella, onko yhteisymmärryspöytäkirjassa sovitut talouspoliittiset ehdot täytetty hyväksyttävästi, ja avustus- ja lainasopimuksissa sovittujen rahoitusehtojen mukaisesti. Toinen erä voidaan maksaa aikaisintaan kolmen kuukauden kuluttua ensimmäisen erän maksamisesta.
   3.   Yhteisön varat maksetaan Armenian keskuspankille. Ellei yhteisymmärryspöytäkirjassa toisin sovita ja edellyttäen, että siinä vahvistetaan jäljellä oleva julkisen talouden rahoitustarve, niiden vasta-arvo paikallisena valuuttana voidaan siirtää Armenian valtionkassaan, joka on lopullinen edunsaaja.
   4 artikla
   1.   Lainanotto- ja lainanantotoimet tehdään euromääräisinä ja niissä käytetään samaa arvopäivää, eikä niistä saa aiheutua yhteisölle eräpäivän muutoksia, valuuttakurssi- tai korkoriskejä eikä muita kaupallisia riskejä.
   2.   Komissio ryhtyy tarvittaviin toimiin Armenian niin pyytäessä sen varmistamiseksi, että lainaehtoihin sisältyy aikaistettua takaisinmaksua koskeva lauseke ja että sitä voidaan myös käyttää.
   3.   Mikäli olosuhteet sallivat lainan koron parantamisen, komissio voi Armenian pyynnöstä jälleenrahoittaa kaikki alkuperäiset lainansa tai osan niistä tai järjestellä rahoitusehdot uudelleen. Jälleenrahoitus- tai uudelleenjärjestelytoimet on toteutettava 1 kohdassa säädettyjen ehtojen mukaisesti, eivätkä ne saa pidentää kyseisen lainan keskimääräistä erääntymisaikaa tai kasvattaa jälleenrahoituksen tai uudelleenjärjestelyn ajankohtana jäljellä olevan pääoman määrää.
   4.   Armenia vastaa kaikista kuluista, joita yhteisölle aiheutuu tämän päätöksen mukaisista lainanotto- ja lainanantotoimista.
   5.   Talous- ja rahoituskomitealle tiedotetaan 2 ja 3 kohdassa tarkoitettujen toimien etenemisestä.
   5 artikla
   Yhteisön rahoitusavun täytäntöönpanossa noudatetaan Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annettua asetusta (EY, Euratom) N:o 1605/2002 (1) ja sen täytäntöönpanosääntöjä (2). Armenian viranomaisten kanssa tehtävässä yhteisymmärryspöytäkirjassa sekä avustus- ja lainasopimuksissa määrätään erityisesti Armenialta edellytettävistä asianmukaisista toimenpiteistä petosten, korruption ja muiden rahoitusapuun vaikuttavien väärinkäytösten estämiseksi ja torjumiseksi. Niissä määrätään myös komission ja Euroopan petostentorjuntaviraston (OLAF) valvonnasta, johon sisältyy oikeus suorittaa tarkastuksia paikalla, sekä tilintarkastustuomioistuimen tilintarkastuksista, jotka voidaan tarvittaessa suorittaa paikalla.
   6 artikla
   Komissio antaa joka vuosi viimeistään 31 päivänä elokuuta Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta edellisenä vuonna. Kertomuksessa on osoitettava yhteys 2 artiklan 1 kohdan nojalla yhteisymmärryspöytäkirjassa vahvistettujen poliittisten ehtojen, Armenian talous- ja finanssipoliittisen kehityksen sekä rahoitusapuerän maksamista koskevan komission päätöksen välillä.
   7 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 30 päivänä marraskuuta 2009.
      
         
            Neuvoston puolesta
         
         
            Puheenjohtaja
         
         B. ASK
         
      
   
   
      (1)  EYVL L 248, 16.9.2002, s. 1.
   
      (2)  Komission asetus (EY, Euratom) N:o 2342/2002 (EYVL L 357, 31.12.2002, s. 1).